text: El Capgrossos celebren la declaració de la Unesco sobre els Castells - Ràdio Premià de Mar
  El Capgrossos celebren la declaració de la Unesco sobre els Castells
  TOPICS:CapgrossosCastells
  Posted By: Joaquim Aguilar 2010-11-17
  La colla castellera dels Capgrossos de Mataró va celebrar ahir amb eufòria la declaració dels castells com a Patrimoni Cultural Immaterial de la Humanitat per la Unesco. Els mataronins ho van celebrar ahir al seu local i dissabte s'uniran a la gran festa que tindrà lloc a la fàbrica Damm de Barcelona amb totes les Colles. La Unesco va fer aquesta declaració ahir en una reunió celebrada a Kenia.
  La notícia del dia ahir a nivell del Principat, a banda de la campanya electoral, va ser la declaració dels castells com a Patrimoni Cultural Immaterial de la Humanitat, una declaració presa pel comitè per a la salvaguarda del patrimoni de la Unesco, reunit a Nairobi. Aquesta proclamació va ser molt celebrada a algunes de les places castelleres més importants, com va ser el cas de Valls o Tarragona, però també a Mataró, la seu dels Capgrossos.
  L'encara president de l'entitat, Carles Guanyabens, ha explicat aquest matí al tot d'una de Ràdio Premià de Mar que la colla va rebre la notícia amb molta eufòria. La proclamació va merèixer una primera celebració ahir mateix. No obstant això, la festa grossa es viurà aquest dissabte en un grana cte a la fàbrica Damm amb la participació de totes les colles castelleres.
  La qüestió és que un reconeixement d'aquesta magnitud implicarà un recolzament important per a les colles castelleres i per una activitat que ara ja compta amb un reconeixement a nivell mundial.
  A banda dels castells, la Unesco ha proclamat també Patrimoni Immaterial de la Humanitat el flamenc, el cant mallorquí de la Sibil·la, la dieta mediterrània i la festa dels patis cordovesos.